กรุงศรีผนึกมิตซูฯ บุกเอสเอ็มอีญี่ปุ่น
ธนาคารกรุงศรีอยุธยา ลงนามความร่วมมือกับมิตซูบิชิ ยูเอฟเจ (BTMU) และนครโอซากา ส่งเสริมการค้าการลงทุนไทย-ญี่ปุ่น
25 มี.ค. 2559

ธนาคารกรุงศรีอยุธยา ลงนามความร่วมมือกับมิตซูบิชิ ยูเอฟเจ (BTMU) และนครโอซากา ส่งเสริมการค้าการลงทุนไทย-ญี่ปุ่น
นายมาซาอากิ ซูซูกิ ประธานกลุ่มธุรกิจธนกิจพาณิชย์เกี่ยวกับญี่ปุ่น ธนาคารกรุงศรีอยุธยา เปิดเผยว่า เมื่อวันที่ 24 มี.ค.ที่ผ่านมา ธนาคารได้ลงนามในข้อตกลงความร่วมมือระหว่างธนาคารแห่งโตเกียว-มิตซูบิชิ ยูเอฟเจ (BTMU) และนครโอซากา ร่วมมือกันในการเชื่อมโยงข้อมูล เป็นการเข้าถึงโอกาสการเติบโตร่วมกันของผู้ประกอบการไทยและญี่ปุ่น
ทั้งนี้ นครโอซากาถือว่าเป็นศูนย์กลางแห่งธุรกิจเอสเอ็มอีของญี่ปุ่น มีจำนวนผู้ประกอบการเอสเอ็มอีคิดเป็น 65% ของผู้ประกอบการทั้งหมดในนครโอซากา ซึ่งแต่ละปีสามารถสร้างมูลค่าทางเศรษฐกิจได้อย่างมีนัยสำคัญ ขณะเดียวกันนครโอซากามีขนาดเศรษฐกิจใหญ่เป็นอันดับ 2 ของญี่ปุ่น รองจากโตเกียว ทำให้กรุงศรีฯ เชื่อมั่นว่าความร่วมมือระหว่างกันในครั้งนี้จะส่งผลดีต่อผู้ประกอบการของทั้งสองประเทศ
ปัจจุบันมีบริษัทญี่ปุ่นเข้ามาประกอบธุรกิจในไทยอยู่ที่ประมาณ 3,924 บริษัท ในจำนวนดังกล่าวมีธุรกิจที่มาจากนครโอซาการาว 527 บริษัท หรือประมาณ 13.4% และปัจจุบันพบว่ามีแนวโน้มที่ธุรกิจของญี่ปุ่นเข้ามาขยายธุรกิจในไทยอย่างต่อเนื่อง